ICOVID-19 Iphambanisa Inhlelo Zomdlalo weTaekwondo eZimbabwe
Lokhu kulandela umbiko wabekomishini yezemidlalo woluhlu lwemidlalo esivunyelwa ukuba ingadlalwa kodwa umdlalo oweTaekwondo awukho kulololuhlu, kutsho uVusumuzi Ncube umqondisi wePanthers Taekwondo Academy
BULAWAYO — Umqondisi weqembu lePanthers Taekwondo Academy uVusumuzi Ncube uthi umkhuhlane we Covid 19 usuphazamise kakhulu inhlelo zabo zalonyaka. UNcube uthi kuzakuba nzima ukuba ilizwe le Zimbabwe lihambise abadlali kumncintiswano engaba khona lonyaka ngoba inhlelo zabo zihle zamiswa sekuqhamuke umkhuhlane we Covid - 19. “ICovid isisiphazamise kakhulu ngoba imise inhlelo zethu njalo sesihlale okwesikhathi eside singadlali. Kulomncintiswano ebesihlele ukuba sibelawo kuyonale inyanga kaNhlangula leminye njalo ngo kuhamba komnyaka kodwa konke lokhu akungeke kwenzeke,” kutsho uNcube. Iqembu le Panthers lilengatsha ezilitshumi lantathu edolobheni lakoBulawayo njalo uNcube uthi bekumele bayesungula iqembu elitsha edolobheni lase Zvishavane ekupheleni kwenyanga kaMbimbitho. Ensukwini ezedluleyo ugatsha olulawula ukuqhutshwa kwezemidlalo kwele Zimbabwe olwe Sport and Recreation Commission lwethule uluhlu lwemidlalo esivunyelwa ukuba ingadlalwa kodwa umdlalo we Taekwondo awukho kulololuhlu ngoba wona kuthiwa abadlali bathintana kakhulu. UNcube uthi aluba abe SRC bengabavumela ukuba bazilolonge nje kuphela. “Aluba bengasivumela ukuba sisebenzise ama hall amakhulu kumbe inkundla zemidlalo yebhola singaphathiseka kakhulu njalo sizabe sizazivikela ukuze singatholi umkhuhlane,” kutsho uNcube. Iqembu le Panthers Taekwondo Club liqeqetsha abadlali kusukela kwabaleminyaka eyisithupha. Minyaka yonke iqembu leli morning liba lomncintiswano ogoqela abadlali abaphuma kumaqembu alo asedolobheni lako Bulawayo liphinde njalo libe lomncintiswano ongenwa ngamaqembu aphuma kumagumbi amane elizwe le Zimbabwe.